
 1. Ecouri la sancţiunile impuse Rusiei

 

Şeful delegaţiei ruse la Adunarea Parlamentară a Consiliului Europei, Dimitri Rogozin, a pus în discuţie rezultatele votului prin care această organizaţie a sancţionat, joi 6 aprilie a.c., Rusia, din cauza conflictului din Cecenia. 

Preşedintele Adunării, Lordul Russell-Johnston, a propus, iniţial, să se voteze cu un nou sistem electronic, care s-a defectat în momentul în care s-a votat sancţionarea Rusiei, a afirmat deputatul rus, subliniind că votul s-a desfăşurat prin ridicarea mâinii. 

“În momentul votului, în sală erau prezente mult mai multe persoane decât numărul reprezentanţilor în Adunare, aşa că nu se poate şti cine avea dreptul să voteze şi cine nu”, a apreciat Rogozin, adăugând că “sistemul electronic a fost pus din nou în funcţiune abia după votul asupra Rusiei”. 

Adunarea a hotărât, prin textul adoptat, cu 78 de voturi pentru, 69 împotrivă şi opt abţineri, “să ratifice competenţele Federaţiei Ruse, dar să-i priveze pe membrii delegaţiei sale de dreptul lor de vot în cadrul Adunării şi în comisiile acesteia”, din cauza politicii pe care Rusia o duce în Cecenia.

*

Uniunea Europeană “va continua să facă presiuni asupra Moscovei” în privinţa conflictului din Cecenia, a declarat cotidianului rus “Vremia”, înaltul reprezentant pentru politică externă şi de securitate comună al Uniunii Europene, Javier Solana. 

“Considerăm inadmisibil comportamentul Rusiei în Cecenia. În acest sens, presiunea asupra Moscovei va continua”, a asigurat Solana. “Nu am pus niciodată la îndoială integritatea teritorială a Rusiei şi necesitatea de a lupta împotriva terorismului, însă nu putem justifica mijloacele prin care este realizată această luptă”, a explicat responsabilul. Solana a subliniat că nu vor mai exista noi sancţiuni la adresa Rusiei. 

“Discuţiile privind sancţiunile s-au terminat. Restricţiile care au fost adoptate înainte, în special oferirea unor sume destinate programului TACIS (modernizarea şi restructurarea economiilor de piaţă din ţările fostei URSS) pentru nevoi umanitare, vor rămâne în vigoare, însă suntem pragmatici şi avem nevoie de un dialog solid cu Rusia”, a precizat Solana. 

UE a îngheţat un fond de 90 de milioane de euro - credite de asistenţă tehnică şi a decis să nu pună la dispoziţie pentru anul 2000 suma de 30 de milioane de euro ca ajutor alimentar necheltuit în 1999, pentru a protesta faţă de situaţia din Cecenia. 

“Uniunea Europeană intenţionează să continue să-şi aprofundeze colaborarea cu Rusia”, a spus Solana, adăugând că, “o dată cu alegerea noului preşedinte al Rusiei, a început o nouă etapă de parteneriat”. 

“Vladimir Putin mi-a făcut impresia unui om puternic, inteligent şi energic, pregătit să-şi asume responsabilitatea viitorului Rusiei şi să facă totul pentru ca ea să atingă un nivel convenabil”, a afirmat Solana. 

“În cazul în care Adunarea Parlamentară a Consiliului Europei nu va reveni asupra rezoluţiei sale referitoare la Rusia, delegaţia rusă nu va participa la următoarea sesiune a acestui forum”, a declarat preşedintele Dumei de Stat, Ghennadi Selezniov.

2. Alegerea noului preşedinte al Uniunii Creştin Democrate Germane

Angela Merkel, originară din Germania de Est, a fost aleasă, luni 13 aprilie a.c., la conducerea Uniunii Creştin-Democrate (CDU), cu 95,94 % din voturile delegaţilor la Congresul CDU de la Essen. 

Până în prezent secretar general al partidului, Merkel, în vîrstă de 45 de ani, a devenit prima femeie şi primul fost cetăţean al RDG care devine preşedinte al CDU. 

“Vă mulţumesc pentru sprijin şi sper că acesta va dura multă vreme”, a spus Merkel, imediat după anunţarea rezultatelor votului. 

Predecesorul său, Wolfgang Schaeuble, a ocupat funcţia de preşedinte al CDU numai 17 luni, renunţând să mai candideze ca urmare a implicării sale în scandalul finanţării ilegale a partidului. El fusese ales în noiembrie 1998, cu 93,4 % din voturi.

*

Angela Merkel decisă să scoată Uniunea Creştin-Democrată din criză1

 

Angela Merkel, educată sub regimul comunist, a preluat conducerea Uniunii Creştin Democrate (UCD), o mişcare conservatoare care a dominat viaţa politică a Germaniei, după război, iar acum se confruntă cu grave probleme legate de finanţare şi identitate.

UCD din Germania nu este în pericol să se dezagrege, aşa cum s-a întâmplat cu partidul similar din Italia, în anii '90. Deşi subminată de marele scandal financiar din ultimele patru luni, Uniunea a dovedit că este strâns legată de conservatorismul german, esenţială pentru blocarea unei drepte naţionaliste şi ocupă un loc central în însăşi democraţia germană.

Cu ocazia Congresului partidului, a reieşit că membrii săi sunt confruntaţi cu probleme mult mai profunde decât scandalul financiar care a pătat reputaţia fostului cancelar Helmut Kohl într-o asemenea măsură încât el a lipsit pentru prima dată, din 1951, de la lucrări.

Merkel, fizician în vârstă de 45 de ani, care şi-a petrecut o mare parte a vieţii în Germania de est, este decisă să lanseze “un nou început”. Ea a fost aleasă cu o majoritate de voturi în funcţia de lider al partidului. Este prima femeie şi fost cetăţean al Germaniei de est care ocupă o astfel de funcţie. Are o prezenţă atrăgătoare, o manieră convigătoare şi o hotărâre de fier, necesară pentru a-şi duce la bun sfârşit sarcinile enorme asumate.

“Eu cred că Merkel aduce un nou stil în politică, unul direct, onest şi clar”, afirmă Hannelore Heuser, membră a partidului din sudul Germaniei. “Aceasta este cea mai drastică şi importantă schimbare după mocirla periculoasă din timpul sistemului Kohl”.

Dar, după terminarea lunii de miere, privirea deschisă a lui Merkel s-ar putea să nu fie suficientă pentru contracararea crizelor cu care se confruntă Uniunea Creştin-Democrată acum în opoziţie, după 16 ani la putere sub Kohl -, lipsa de identitate şi de resurse financiare.

“Înapoi la treabă” - se poate citi pe toate lozincile afişate în clădirea Congresului, în încercarea de a se transmite un semnal că s-a depăşit perioada în care zecile de milioane de dolari, ascunse în băncile elveţiene şi contribuţiile ilicite făceau manşetele ziarelor.



1 Sinteză publicată în “Mondorama” nr.87 / 13 aprilie 2000

Dar, având în vedere că nu mai are de combătut nici comunismul, nici puţinul socialism existent, că religia este mai puţin importantă în Germania decât oricând, iar social-democraţii, aflaţi la guvernare, au ocupat centrul, ce le mai rămâne de făcut creştin-democraţilor?

“Partidul nu vine cu nici o idee mare şi integratoare pentru societatea noastră post-socialistă şi, tot mai mult, post-creştină”, scria influentul săptămânal “Die Zeit”. Sprijinul în rândul populaţiei se situează sub cota de 35 % - suficient încă pentru un partid important, dar insuficient pentru obţinerea victoriei în alegeri.

Cea mai frecvent evocată figură de stil, care să sugereze viitorul partidului, este cea a unui pod. “Noi suntem partidul economiei sociale de piaţă şi vom continua să fim, chiar şi în această epocă a globalizării”, relevă Juergen Ruttgers care se luptă să-i disloce pe social democraţi în alegerile din Renania de Nord - Westfalia, din luna mai. “Noi suntem podul între forţele de piaţă şi valorile umanitare”.

Dar creştin-democraţia nu prea mai arată ca un pod în prezent. Modelul german, bazat pe consens în legătură cu economia socială de piaţă, este în curs de dispariţie, locul său fiind luat de cultura “noii economii”, a acţionarilor. Iar reacţiile în sânul partidului sunt divizate.

Aripa de dreapta înclină spre un model competitiv, eliberat de grelele costuri ale ajutoarelor sociale; alţii, ca Merkel, afirmă că trebuie păstrată reţeaua de asistenţă socială. Anumiţi oficiali, ca Ruttgers, văd capital politic într-un mesaj îndreptat împotriva imigranţilor, într-un moment de mari temeri cu privire la presiunile economice globale; alţii, ca Merkel, consideră abordarea drept contraproductivă.

Friedrich Merz, noul lider al grupului parlamentar al partidului, în vârstă de 44 de ani, declară că generaţia sa s-a săturat să fie ţinută răspunzătoare pentru trecutul nazist al ţării, el atacând guvernul pentru că a izolat Austria datorită prezenţei partidului de dreapta, al lui Haider, la guvernare. Alţii, inclusiv noul secretar general, Ruprecht Polenz, opinează că “este deosebit de important ca noi să nu alunecăm spre dreapta”.

În cadrul unei alocuţiuni mult aplaudate, Merkel a încercat să înlăture aceste divizări. “Tocmai pentru că noi combinăm conservatorismul creştin-social cu convingerile liberale, suntem partidul preferat de centru”, a spus ea. Referitor la unificarea Germaniei şi Europei, Merkel a precizat că partidul este “un victorios al istoriei”.

Este un adevăr că multe curente au traversat democraţia creştină, iar contribuţia partidului la pacea şi integrarea Europei este enormă. Dar lumea este în curs de schimbare, iar social-democraţii cancelarului Gerhard Schroeder au ocupat locul la centru, deţinut odată de creştin-democraţi. “La centru, există acum o suprapunere imensă între cele două mari partide şi aceasta este o problemă considerabilă în ce ne priveşte”, afirmă Lothar Hegemann, delegat din Düsseldorf. “Germanii nu agreează schimbarea guvernelor şi mă tem că, dacă Schroeder nu face o greşeală mare, el va fi probabil reales în 2002”.

Una din schimbări a fost deja evidentă la dineul oferit în seara deschiderii lucrărilor Congresului - şuncă rece, salată de cartofi şi varză. S-a terminat cu peştele afumat, raţele fripte şi vasta gamă de delicatese din timpul lui Kohl.

Matthias Wissmann, trezorier al partidului, preciza că deficitul anual al partidului este de peste 8 milioane de dolari, impunându-se reduceri de personal, de publicaţii şi închirierea unei părţi a sediului UCD din Berlin. 

Numai pe baza unor contribuţii de excepţie din partea membrilor partidului, a adaugat acesta, va fi posibil să se depăşească perioada de administrare neglijentă a finanţelor partidului şi cele 21 de milioane de dolari amendă, impusă pentru ilegalităţile comise de liderii acestuia.

“Orice criză înseamnă şi o oportunitate”, afirma Merkel. Dar criza este profundă, iar oportunităţile încă neclare. 

 

3. Situaţia din Orientul Mijlociu

Preşedintele Autorităţii Palestiniene, Yasser Arafat, a lansat un atac fără precedent împotriva premierului israelian, Ehud Barak, şi a prezis îndepărtarea sa de la putere, “dacă acesta va continua să refuze pacea”, citează agenţia egipteană MENA. 

Acuzîndu-l că este “liderul liniei dure şi al coloniştilor”, Arafat a declarat că “Barak va avea aceeaşi soartă ca Netanyahu, dacă va continua să refuze pacea”. 

Exprimându-şi regretul pentru faptul că negocierile israeliano-palestiniene, care s-au reluat, săptămâna trecută, în Statele Unite, “nu au avansat şi nu au abordat chestiunile fundamentale”, Arafat a apreciat că Barak “nu are o motivaţie puternică pentru a aplica acordurile încheiate”. 

“Adevăraţii oameni de bază ai Partidului Muncii respectă încă linia fostului premier israelian Yitzhak Rabin, dar, din păcate, Barak, care pretinde că se află la conducerea partidului, şi-a format propriul său partid prezidenţial şi, de fapt, nu se consultă cu nimeni în afară de el însuşi”, a adăugat Arafat. Liderul palestinian apreciază că “poziţia lui Barak faţă de procesul de pace s-a schimbat, însă poporul israelian doreşte în continuare să obţină pacea”. 

Arafat a făcut aceste declaraţii la încheierea unei întrevederi cu preşedintele egiptean, Hosni Mubarak. 

Arafat i-a cerut preşedintelui american, Bill Clinton, “să exercite o presiune reală asupra premierului israelian”, pentru a promova negocierile israeliano-palestiniene. În timpul negocierilor, a explicat liderul palestinian, “israelienii nu au acceptat nimic şi şeful delegaţiei lor pretinde că nu este mandatat să ia vreo hotărîre”. În această privinţă, el a afirmat că refuză “formulele propuse de Israel, care amână sine die chestiunile principale, mai ales problema Ierusalimului, care face parte din teritoriile arabe ocupate în 1967”. 

Arafat l-a mai acuzat pe Barak că nu aplică “acordurile pe care le-a semnat” cu palestinienii. “Teritoriile care ne-au fost restituite nu depăşesc 43,9 % din Cisiordania şi fâşia Gaza, în timp ce trebuie să avem controlul asupra a 91 % din teritoriile palestiniene înainte de începerea negocierilor asupra statutului final”, a spus acesta. 

Preşedintele Autorităţii Palestiniene a criticat, de asemenea, colonizarea din teritoriile palestiniene. “Guvernul Barak a construit 7128 de unităţi de cazare în coloniile evreieşti în cursul celor nouă luni care s-au scurs de la instalarea sa la putere, adică cât a construit guvernul Netanyahu în trei ani”, a afirmat Arafat, care l-a mai acuzat pe premierul israelian că “foloseşte un limbaj dur împotriva palestinienilor, atunci când se întâîlneşte cu coloniştii”.

“Poporul palestinian este pregătit pentru orice eventualitate şi nu va face compromisuri în privinţa drepturilor sale”, a avertizat liderul palestinian. 

Cu toate acestea, popularitatea preşedintelui Autorităţii Palestiniene se situează la cele mai scăzute cote, din 1994 şi până în prezent, potrivit unui sondaj dat publicităţii la sfârşitul săptămânii trecute. Numai 39 % dintre palestinieni îl mai susţin pe Arafat, în timp ce 70 % dintre persoanele chestionate apreciază că instituţiile Autorităţii Palestiniene sînt corupte. 

Popularitatea Fatah, mişcarea condusă de Arafat şi principala formaţiune din Organizaţia pentru Eliberarea Palestinei, a scăzut, de asemenea, la 39 %, în timp ce cea a Hamas a crescut la 13 %. 

O proporţie de 77 % dintre persoanele chestionate declară că nu au încredere în premierul israelian, iar 44 % sunt favorabili unor atacuri armate împotriva statului evreu, în timp ce proporţia acestora din urmă era, în martie, de 39 %. 

O proporţie de 59 % dintre palestinieni cred că negocierile cu Israelul nu vor aduce soluţii durabile în ceea ce priveşte statutul Ierusalimului, soarta refugiaţilor palestinieni, graniţele viitorului stat palestinian şi coloniile evreieşti din Cisiordania şi fâşia Gaza. 

Pe de altă parte, 49 % dintre palestinieni cred că Arafat trebuie să proclame independenţa statului imediat după data-limită de 13 septembrie a.c., chiar şi unilateral, în timp ce 38 % dintre aceştia preferă să aştepte semnarea unui acord cu Israelul. 

Sondajul a fost realizat de Centrul de Cercetări şi Studii palestiniene, care a folosit un eşantion de 1300 de persoane, indicând o marjă de eroare de 3 %.

*

Statele Unite au cerut, miercuri 12 aprilie a.c., atât Israelului, cât şi palestinienilor, să vină cu idei noi pentru înlăturarea obstacolelor ce blochează negocierile actuale de pace, avertizând că implicarea mai viguroasă a SUA în aceste negocieri va depinde de propunerile noi pe care cei direct implicaţi le vor avansa. 

“Intervenţia masivă a SUA în cea de-a doua rundă a negocierilor israeliano-palestiniene este prematură, deoarece considerăm că părţile trebuie mai întâi să-şi rezolve singure problemele. Îi avertizăm însă, atât pe unii, cât şi pe alţii, că dacă nu vin cu idei noi şi cu formulări novatoare, va fi greu ca procesul de pace să poată avansa”, a apreciat purtătorul de cuvânt al Departamentului de Stat, James Rubin. 

Rubin a precizat că, după modelul summitului Bill Clinton - Ehud Barak, la 20 aprilie a.c. va avea loc şi un summit Bill Clinton - Yasser Arafat. 

Tot miercuri, un membru al delegaţiei ce l-a însoţit pe premierul Ehud Barak la Washington a anunţat că preşedintele Bill Clinton a acceptat, în final, ca, într-o fază ulterioară, reprezentanţii SUA să ia parte direct la negocierile de pace israeliano-palestiniene, pornind de la argumentul adus de premierul Ehud Barak că “va fi mai uşor Statelor Unite să prezinte unele formule de compromis, dacă reprezentanţii săi vor fi pe deplin în cunoştinţă de cauză”.

 

4. Turneul preşedintelui chinez

Preşedintele chinez Jiang Zemin a plecat, miercuri 12 aprilie a.c., în Israel, prima etapă a unui turneu de două săptămâni în Orientul Mijlociu, Grecia, Turcia şi în Africa de Sud. 

Jiang a efectuat, între 12 şi 16 aprilie, prima vizită a unui preşedinte chinez în statul evreu, cele două ţări stabilind relaţii diplomatice abia în anul 1992. 

În timpul sejurului său în Israel, şeful statului chinez a vizitat, de asemenea, teritoriile palestiniene şi a făcut o scurtă vizită la Alexandria, pentru a se întîlni cu preşedintele egiptean Hosni Mubarak. 

Preşedintele chinez, Jiang Zemin, a afirmat la Betleem, în cursul convorbirilor cu preşedintele Autorităţii Naţionale Palestiniene, Yasser Arafat, că dezvoltarea relaţiilor de colaborare dintre China şi ANP este în interesul fundamental al ambelor părţi.

Menţinerea constantă a contactelor la nivel înalt constituie un mijloc important de promovare a relaţiilor bilaterale, a declarat Jiang Zemin, adăugând că autorităţile chineze şi cele ale ANP ar trebui să încurajeze schimburile la diferite niveluri şi să consolideze sistemul de consultanţă.

Preşedintele chinez a salutat faptul că ANP recunoaşte principul “o singură Chină, două sisteme” şi că susţine cauza reunificării Chinei, precum şi poziţia Beijingului în probleme internaţionale.

Totodată, liderul chinez a declarat că soluţionarea rapidă a procesului de pace din Orientul Mijlociu este şi în interesul ţărilor din regiune.

La rândul său, preşedintele ANP l-a informat pe liderul chinez aupra procesului de pace din regiune, menţionând că în pofida multor dificultăţi palestinienii vor continua eforturile privind avansarea negocierilor de pace.

Turneul lui Jiang Zemin prevede, de asemenea, vizite în Turcia, în Grecia şi în Africa de Sud.

*

Într-un amplu articol, ziarul chinezesc de limba engleză “China Daily” realizează un grupaj de declaraţii ale ambasadorilor la Beijing ai Israelului, Autorităţii Naţionale Palestiniene şi Greciei - ţări pe care preşedintele chinez, Jiang Zemin, le vizitează în prima parte a turneului început.

“Avem legături excelente cu China deşi relaţiile noastre diplomatice datează doar de opt ani”, a afirmat ambasadorul Israelului în China, Ora Namir.

Referindu-se la vizita şefului statului chinez în Israel, Namir a apreciat că aceasta are nu numai un caracter politic ci şi unul “uman şi prietenesc”. Ambasadoarea israeliană a precizat că în cursul vizitei lui Jiang urmează să fie abordate două acorduri: unul de cooperare economică şi comercială şi altul referitor la schimburile în domeniul învăţământului.

În ceea ce priveşte rolul Chinei în procesul de pace din Orientul Mijlociu, Namir a apreciat drept “extrem de important” faptul că Beijingul are bune relaţii atât cu evreii cât şi cu arabii.

La rândul său, reprezentantul la Beijing al ANP, Moustapha Saphariny, a afirmat despre China “că sprijină de multă vreme cauza justă a poporului palestinian şi că a oferit un ajutor însemnat proiectelor de contrucţie din teritoriile palestiniene”. Elogiind rolul Chinei atât în Orientul Mijlociu cât şi pe scena internaţională, Saphariny a explicat că această consideraţie se datorează faptului că Beijingul “adoptă întotdeauna poziţii corecte şi rezonabile”.

Între China şi Egipt, prima ţară arabă care a recunoscut Republica Populară Chineză, “relaţiile bilaterale au intrat într-o nouă fază după semnarea comunicatului comun privind stabilirea unui parteneriat strategic, în 1999”, a afirmat ambasadorul Egiptului în China, Mohamed Noman Galal.

Ambasadorul Greciei în China, Toannis Theophanopoulos, a apreciat că Atena şi Beijingul împărtăşesc puncte de vedere comune în numeroase chestiuni, adăugând că “Grecia şi China consideră că bombardamentele nu erau necesare pentru rezolvarea conflictului din provincia sârbă Kosovo”. “Situaţia tulbure din Balcani demonstrează încă o dată că pacea Europei nu este garantată”, a adăugat diplomatul elen.

5. Alegerile prezidenţiale din Peru

În climatul confuz generat de alegerile prezidenţiale, candidatul opoziţiei, Alejandro Toledo, a anunţat, marţi 11 aprilie a.c., cu puţin timp înainte de miezul nopţii, o “mobilizare naţională paşnică”, de trei zile, pentru împiedicarea fraudării alegerilor. 

Acest anunţ a dus la scăderea tensiunii care domneşte în capitala ţării, Lima, unde 25.000 de persoane s-au adunat în centrul oraşului, la un kilometru de palatul prezidenţial, în aşteptarea rezultatelor definitive ale alegerilor prezidenţiale de duminică 9 aprilie. 

Anunţul a dat semnalul de retragere, o nouă întâlnire fiind fixată pentru ziua următoare, într-un loc simbolic din centrul oraşului, piaţa San Martin, care poartă numele unuia dintre eliberatorii Americii Latine. 

Opoziţia consideră că o eventuală victorie din primul tur a preşedintelui Fujimori nu poate fi decât rezultatul unei fraude. 

Câteva sute de simpatizanţi s-au îndreptat către palatul prezidenţial, înconjurat de un cordon de poliţişti, scandând: “Jos dictatura, fără fraudă”. Nu au fost constatate incidente majore. 

În mai multe oraşe din provincie, însă, poliţia a intervenit pentru a-i împrăştia pe manifestanţii opoziţiei. Cel puţin douăzeci de persoane au fost arestate, a anunţat poliţia. Manifestanţii au dat foc buletinelor de vot purtând inscripţia Biroului Naţional al Procesului Electoral, organizatorul acestui tur de scrutin. 

În faţa acestei stări de fapt, Francisco Tudela, candidat la postul de vicepreşedinte, apropiat al preşedintelui Fujimori, a acuzat Statele Unite de intervenţie “deschisă şi coordonată” în procesul electoral. Fost ministru al Afacerilor Externe în timpul războiului împotriva Republicii Ecuador, Tudela a citat ca dovadă a afirmaţiilor sale poziţiile oficiale ale autorităţilor americane, care au cerut organizarea celui de-al doilea tur de scrutin. El a afirmat, de asemenea, că Departamentul de Stat american i-a cerut candidatului opoziţiei să-şi modereze discursul. 

Statele Unite consideră necesară organizarea celui de-al doilea tur de scrutin, a declarat în cursul zilei de marţi purtătorul de cuvânt al Casei Albe, Joe Lockhart. Secretarul de Stat american, Madeleine Albright, a declarat la rândul său că este “îngrijorată” de “informaţiile contradictorii” referitoare la rezultatele primului tur, considerând că acest lucru poate afecta legitimitatea acestui scrutin. 

În aceeaşi zi, ca urmare a acestei situaţii de escaladare a tensiunilor, Conferinţa Episcopală din Peru a făcut apel credincioşilor să rămână calmi în faţa acestei “grave situaţii politice” create de manifestaţiile opoziţiei. 

Unele rezultate parţiale preconizau victoria preşedintelui Fujimori încă din primul tur. El ar mai avea nevoie doar de 0,11 % din voturi pentru a atinge pragul de cincizeci la sută necesar pentru a fi declarat învingător.

*

Va fi nevoie, până la urmă, de un al doilea tur de scrutin pentru a-i departaja pe preşedintele peruan, Alberto Fujimori, care vizează obţinerea celui de-al treilea mandat, şi Alejandro Toledo, un economist care a ocupat locul doi după primul tur de scrutin, potrivit responsabililor cu numărarea voturilor din cadrul scrutinului pentru alegerile prezidenţiale. 

Ultimul rezultat parţial oficial, publicat, miercuri 12 aprilie a.c., după o aşteptare de aproape 20 de ore, care începuse să creeze tensiuni şi să suscite suspiciuni, a atribuit actualului preşedinte 49,84 % din voturi, după numărarea a 97,68 % din voturi. 

Statele Unite au salutat anunţul oficial al autorităţilor peruane, cu privire la organizarea celui de-al doilea tur de scrutin apreciind că “acesta este primul pas pozitiv în direcţia restabilirii încrederii în procesul electoral”, după care au precizat că rezultatele anunţate de autorităţi coincid cu cele obţinute de către observatorii independenţi şi de către institutele de sondare a opiniei publice. 

Candidatul opoziţiei, Alejandro Toledo, a obţinut 40,31 % din voturi, restul sufragilor nefiind contabilizate, deocamdată, dar neputând să modifice rezultatul parţial, a declarat un responsabil din cadrul Oficului naţional pentru procesul electoral (ONPE), organism însărcinat cu numărătarea voturilor. 

În ciuda diferenţei care îi desparte pe cei doi candidaţi, ceva mai mult de nouă procente, cel de-al doilea tur se anunţă foarte strâns, pentru că preşedintele Fujimori nu mai dispune de rezerve de voturi, în vreme ce contracandidatul său, dispune, cel puţin teoretic, de voturile celorlalţi cinci candidaţi ai opoziţiei. 

Toledo a declarat că se bucură de sprijinul preşedintelui francez, Jacques Chirac, şi de cel al ministrului francez al Afacerilor Externe, Hubert Vedrine. 

Toledo a primit, miercuri, o delegaţie a ambasadorilor ţărilor membre ale Uniunii Europene, conduse de către reprezentantul Portugaliei, care prezidează Uniunea, şi din care a făcut parte şi ambasadorul francez, Antoine Blanca. 

Ambasadorul Franţei a declarat, când a părăsit domiciliul candidatului opoziţiei, că, după părerea sa, “nu există graniţe pentru democraţie şi drepturile omului”. 

Întrebat dacă această vizită reprezintă o ingerinţă în afacerile interne ale statului Peru, ambasadorul a adăugat, în principal, că i se va părea firesc ca Peru să procedeze la urmărirea alegerilor din Franţa, dacă va considera că acestea nu sunt libere şi transparente. 

Ambasadorul portughez a anunţat că Uniunea se va pronunţa cu privire la situaţia electorală din Peru, în viitorul cel mai apropiat.

 

6. Aderarea Turciei la UE

Comisarul european pentru problemele extinderii Uniunii, Gunter Verheugen, a afirmat că Turcia nu îndeplineşte condiţiile de aderare la UE, adăugând că speră, totuşi, ca “strategia de adaptare la criteriile Celor 15” să o ajute să-şi atingă acest scop. 

“S-au petrecut recent în Turcia o serie de evenimente care au stârnit preocupare din partea UE”, a declarat Verheugen, în Parlamentul European, cu ocazia unei dezbateri consacrate candidaturii turce, care a fost recunoscută oficial la summitul european de la Helsinki, din decembrie anul trecut. 

Verheugen a citat condamnarea la pedepse cu ani grei de închisoare a militanţilor prokurzi sau încarcerarea apărătorilor drepturilor omului. “La Helsinki s-a insistat asupra respectării criteriilor de aderare, ale democraţiei, ale drepturilor omului, ale protecţiei minorităţilor”, a reamintit Verheugen, recunoscând faptul că Turcia nu îndeplineşte încă aceste criterii. 

“Strategia adaptării la normele europene, parteneriatele de aderare, toate acestea vor permite Turciei adaptarea la aceste criterii”, a mai spus Verheugen, care a precizat că, în Turcia, se află în plină desfăşurare a reformă în mai multe domenii. 

Potrivit lui Verheugen, după patru luni de la recunoaşterea statutului de candidat la aderare al Turciei, “climatul din această ţară s-a îmbunătăţit”. “Se poate vorbi despre orice în mod deschis şi critic”, a afirmat acesta, evocând consiliul de asociere între UE şi Turcia, care a avut loc în Luxemburg. 

Deputaţii europeni şi-au exprimat cu această ocazie serioasele preocupări referitoare la situaţia drepturilor omului din Turcia. 

Generalul francez Philippe Morillon a cerut ca UE să afirme în mod clar că, “în ciuda faptului că UE nu dă lecţii, ea se bazează pe valori fundamentale” şi pentru a garanta aceste valori democratice sînt indispensabile reforme urgente.

 

7. Rusia a ratificat tratatul START II

Tratatul de dezarmare nucleară ruso-american START II, ratificat, vineri 14 aprilie a.c., de către Duma de Stat, nu permite decât menţinerea unui echilibru relativ între arsenalele nucleare ale Rusiei şi Statelor Unite. 

Tratatul START II, semnat la Moscova în 1993 şi ratificat de Senatul american la 26 ianuarie 1996, prevede reducerea numărului de focoase nucleare la 3500 pentru Statele Unite şi la 3000 pentru Rusia, ceea ce reprezintă o reducere cu două treimi a celor două arsenale. 

Semnat la 3 ianuarie 1993 de preşedinţii american, George Bush, şi rus, Boris Elţîn, tratatul reprezintă o prelungire a acordului START I, încheiat în iulie 1991 între George Bush şi Mihail Gorbaciov. Înaintea prelungirii acordului START I, cele două puteri dispuneau de cîte aproximativ 10000 de focoase nucleare fiecare. 

La Moscova, ratificarea START II a fost amânată de comunişti şi naţionalişti, care au protestat astfel faţă de atacurile americane în Irak, extinderea NATO în Europa de Est sau războiul din Kosovo. 

Iniţial, START II ar fi trebuit să intre în vigoare până la sfîrşitul anului 2003, dar un protocol adiţional, încheiat la New York, în septembrie 1997, de şefii diplomaţiilor rusă, Evgheni Primakov, şi americană, Madeleine Albright, a prelungit termenul pînă la 31 decembrie 2007. 

Analiştii politici şi militari consideră că Rusia doreşte, de fapt, să distrugă rachete vechi, care ar fi trebuit oricum eliminate în viitorul apropiat. Experţii occidentali afirmă că tratatul START II va permite Moscovei să realizeze economii în ceea ce priveşte cheltuielile de distrugere, obţinând ajutoare financiare din Vest. “În realitate, arsenalele nucleare ruse se vor diminua până la a ajunge sub nivelul definit de tratat, urmând să se cifreze, până în 2007, la circa 1.500 de focoase nucleare, conform celor mai optimiste estimări”, a afirmat analistul militar rus Aleksandr Golts. “Din punct de vedere financiar, Rusia nu este în stare să producă armament nou, mai sofisticat, în locul celui pe care îl va distruge”, a adăugat el. 

Tratatul se referă la trei categorii de armament: rachete balistice intercontinentale, rachete balistice pentru submarine şi bombardiere grele. Rusia şi Statele Unite se angajează să elimine total rachetele balistice intercontinentale cu focoase multiple, ceea ce a provocat numeroase critici. Rusia urmează să renunţe la rachetele de tip SS-18 şi SS-24, iar Statele Unite să elimine rachetele MX-Peacekeeper şi Minuteman III. “Această prevedere nu este avantajoasă, din punct de vedere tehnic, pentru Rusia, deoarece este mult mai uşor să păstrezi o singură rachetă cu patru capete decât patru rachete cu un singur cap”, afirmă Aleksandr Pikaiev, analist militar la Fundaţia Carnegie, adăugând că şi metodele de distrugere a rachetelor cu focoase multiple este mai dificilă. “Conform prevederilor START II, Rusia trebuie să-şi distrugă rachetele, în timp ce Statele Unite trebuie doar să demonteze capetele de rachete suplimentare, ceea ce le dă posibilitatea de a reface armamentul în orice moment”, a precizat el. 

Statele Unite şi Rusia au început deja negocierile pentru tratatul START III, dar acesta nu putea fi semnat înainte de ratificarea START II. 

*

Înaltul reprezentant al UE pentru politică externă, Javier Solana, a afirmat, vineri 14 aprilie a.c., că ratificarea de către Rusia a tratatului de dezarmare nucleară ruso-american START II reprezintă “un pas foarte important pentru stabilitatea şi securitatea întregii lumi”. 

Solana consideră că această decizie “deschide calea către noi reduceri ale arsenalelor strategice, ceea ce va duce la o ameliorare a securităţii”. “Este un pas foarte semnificativ pentru relaţiile dintre Rusia şi Statele Unite, dar şi pentru relaţiile dintre Rusia şi Europa şi restul lumii”, a adăugat Solana. 

*

Preşedintele rus, Vladimir Putin, a propus ca, în cadrul tratatului START III, numărul de focoase nucleare să fie redus, pentru Rusia şi Statele Unite, la 1500, faţă de nivelul de 2500 prevăzut de proiectul actual. 

Ratificarea la Moscova, a tratatului START II deschide calea negocierilor pentru un acord ruso-american START III, se arată într-un comunicat oficial al Kremlinului. Putin afirmă că Rusia este gata să-şi reducă arsenalul nuclear, “evident, pe baza reciprocităţii cu Statele Unite, la un nivel mai scăzut decât cel prevăzut în acordul ruso-american încheiat în 1997 la Helsinki, ajungând până la 1500 de focoase în loc de 2000 sau 2500”. 

În luna ianuarie, administraţia americană a anunţat că Moscova a făcut o astfel de propunere, sugerând însă că Statele Unite ar prefera menţinerea cifrelor propuse iniţial. “Putem limita pericolul nuclear reducând numărul focoaselor la 2000 sau 2500, fără a ne compromite politica în domeniul nuclear”, a afirmat, atunci, purtătorul de cuvânt al Departamentului american de Stat, James Rubin. 

*

Presa rusă de sâmbătă salută în general ratificarea Tratatului privind reducerea şi limitarea armamentelor strategice ofensive START-II de către Duma de Stat a Rusiei, semnat de Rusia şi SUA în 1993 şi care prevede reducerea a două treimi din arsenalele nucleare strategice ale celor două mari puteri.

“Ratificarea START-II este de o importanţă excepţională pentru apărarea Rusiei, dar şi pentru bugetul său”, subliniază “Rossiiskaia Gazeta”.

Cu câteva zile înainte de deschiderea Conferinţei internaţionale privind neproliferarea armelor nucleare, la 24 aprilie, la New York, ratificarea START-II reprezintă “o dovadă tangibilă că Rusia, cu noul ei preşedinte şi cu noua ei Dumă face eforturi pentru a consolida în ansamblu sistemul acordurilor internaţionale privind controlul armamentului”, notează acelaşi cotidian.

“Ratificarea este o mare reuşită pentru puterea executivă şi o dată cu acest pas Rusia înlătură încă un pretext al americanilor de a crea propriul lor sistem de apărare antirachetă”, este de părere Nezavisimaia Gazeta, amintind că deputaţii ruşi au amânat timp de şapte ani adoptarea acestui document.

Aceeaşi publicaţie consideră că în acest moment “experţii trebuie să răspundă la două chestiuni: dacă această ratificare va fi în interesul Rusiei şi ce se va petrece în relaţiile ruso-americane în contextul încă prea vast al stabilităţii strategice”.

Pentru Kommersant, această “lovitură a preşedintelui Putin este totuşi un cuţit cu două tăişuri”. “Utilizând limbajul ultimatumului, prin avertismentul dat Washingtonului că, în cazul în care nu respectă Tratatul de apărare antirachetă ABM şi va refuza să continue dezarmarea, se va face vinovat de declanşarea unei noi curse a înarmărilor, în realitate Rusia şi-a croit calea spre continuarea dialogului cu SUA asupra dezarmării ulterioare”, apreciază Kommersant.

 

8. Alegerile legislative din Coreea de Sud

Principalul partid de opoziţie sud-corean, Marele Partid Naţional (GPN), a devenit principala forţă din Parlament, în urma alegerilor legislative desfăşurate joi 13 aprilie a.c. 

Potrivit rezultatelor oficiale, publicate de către Comisia electorală, GNP a obţinut 133 din cele 273 de locuri ale Adunării Naţionale, cu patru mandate sub numărul necesar pentru majoritatea absolută. Partidul Democratic Milenarist (PDM, aflat la guvernare) al preşedintelui Kim Dae-Jung, a obţinut 115 de mandate. Principalul învins al scrutinului este Uniunea Liberal-Democrată (ULD, partid conservator), care, obţinând numai 17 mandate, a pierdut 33 de locuri în Parlament. Trei mandate parlamentare au revenit unor partide mici, iar alte cinci au fost obţinute de către independenţi.

În fostul Parlament, PDM a guvernat mulţumită unei alianţe cu ULD, care a părăsit coaliţia guvernamentală, în luna ianuarie, după ce a eşuat în încercarea de a obţine de la preşedintele Kim modificarea Constituţiei. 

Ultimele zile ale campaniei electorale au fost marcate de anunţul făcut cu privire la întâlnirea dintre Kim Jong-Il, “dictatorul sihastru” al Coreii de Nord staliniste, şi preşedintele ales în Coreea de Sud, pentru care aceste alegeri constituie un fel de referendum, acum, când el se află la jumătatea mandatului. 

Întâlnirea dintre cei doi Kim şi perspectiva reunificării celor două ţări a crescut creditul PDM care, paradoxal, obţinând cu 17 mandate mai mult decât la legislativele din anul 1996, a progresat mai mult decît GNP, care a obţinut numai cu 11 mai multe locuri în Parlament. Conform Comisiei electorale, participarea la vot a fost de 52,7 %, faţă de 63,9 % cât s-a înregistrat la precedentele alegeri.

 

9. Alegerile prezidenţiale din Cipru

Preşedintele în exerciţiu al părţii turce a Ciprului, Rauf Denktaş şi premierul Dervis Eroglu, se vor confrunta într-un al doilea tur de scrutin al alegerilor prezidenţiale, conform rezultatelor parţiale comunicate de Consiliul electoral, după numărarea buletinelor de vot în 80 % din secţiile de votare, în urma alegerilor care au avut loc, sâmbătă 15 aprilie a.c., în nordul insulei. 

Conform acestor rezultate, Denktaş a obţinut 43 % din sufragii iar Eroglu, liderul Partidului Unităţii Naţionale (UBB, de centru-dreapta), 30 %. Deoarece nici unul dintre ei nu a reuşit să obţină majoritatea de 50 %, ei urmează să se înfrunte din nou, în cadrul unui al doilea tur, care va avea loc la 22 aprilie. 

Pe cea de-a treia poziţie s-a situat Mustafa Ankici, lider al Partidului Salvării Comunitare (TKP, social-democratic, partener în coaliţia guvernamentală), care a obţinut 12 % din sufragiile exprimate, conform rezultatelor parţiale. 

Denktash, în vîrstă de 76 de ani, a candidat ca independent. El este “preşedinte” al Republicii Turce a Ciprului de Nord (RTCN, recunoscută doar de Turcia) de la proclamarea acestei entităţi, în 1983, candidând în prezent pentru un al şaselea mandat. 

Participarea la vot a fost în proporţie de 76 %, conform datelor publicate de Consiliul electoral. RTCN numără 126.674 alegători, dintr-o populaţie de circa 200.000 de locuitori. Ciprul este împărţit din 1974 în două sectoare, unul turc, în nord şi altul grec, în sud.

 

10. Evoluţia economiei mondiale în atenţia instituţiilor financiare2

Reuniunile de primăvară ale FMI şi Băncii Mondiale; ce se desfăşoară în intervalul 11-18 aprilie a.c., au prilejuit primele acţiuni de protest împotriva activităţii celor două instituţii financiare, ceea ce alimentează temerile privind repetarea evenimentelor de la Seattle, de anul trecut, din timpul conferinţei ministeriale a Organizaţiei Mondiale a Comerţului.

Poliţia a arestat, deja, şapte persoane care protestau împotriva acţiunilor BM de deteriorare a mediului, prin creditele acordate companiilor din domeniile petrolului, gazelor şi extracţiei miniere.

Anterior, câteva mii de manifestanţi s-au adunat în centrul Washingtonului, pentru a cere anularea datoriilor ţărilor lumii a treia. Acţiunile de protest au loc la chemarea unei grupări internaţionale, “Jubilee 2000”, care cuprinde numeroase mişcări antimondializare, ecologice, filantropice sau religioase.

“Am dori să caracterizăm manifestaţiile prevăzute în aceste zile contra Fondului Monetar Internaţional şi Băncii Mondiale ca o continuare a avântului mişcării anti-OMC de la Seattle”, a explicat Katherine Burnham, purtătoare de cuvânt a uneia din cele circa 200 de organizaţii participante, “Global Trade Watch”. Aceste organizaţii, care includ marea centrală sindicală americană “AFL-CIO” sau mişcarea ecologistă “Friends of the Earth”, acţionează sub deviza “Mobilizare pentru justiţie mondială”.

Avertizată de evenimentele de la Seattle, care au dus la eşuarea conferinţei ministeriale a OMC, ca şi de primele acţiuni de la Washington, poliţia a instituit un perimetru de securitate în jurul sediilor FMI şi BM. Cele două misiuni beneficiază de statut diplomatic, ceea ce înseamnă că în interiorul perimetrului de securitate vor acţiona agenţi ai serviciilor secrete, în timp ce poliţia, care se află în stare de alertă maximă, se va preocupa de asigurarea ordinii în exterior.

Protestatarii reclamă o restructurare a activităţii celor două instituţii financiare mondiale, în sensul apropierii lor de nevoile păturilor sărace ale omenirii. Ambele sunt acuzate că neglijează ţările sărace.

Au produs un amplu ecou, în acest sens, criticile severe aduse instituţiilor financiare de fostul economist-şef al BM, Joseph Stiglitz, într-un articol apărut în revista “New Republic”. 



2 Sinteză publicată în “Mondorama” nr.87 / 13 aprilie 2000.

Stiglitz s-a declarat consternat de modul arogant în care FMI, ca şi Ministerul american al Finanţelor, au tratat criza economică mondială din peioada 1997-1999.

“Dacă oamenii cărora le acordăm încrederea noastră pentru a gestiona economia mondială nu încep un dialog şi nu acordă atenţia cuvenită criticilor, lucrurile vor merge într-o direcţie foarte, foarte greşită”, a scris Joseph Stiglitz. “FMI doreşte să-şi vadă de treabă fără a accepta prea multe întrebări din partea celor din afară. Experţii FMI se consideră mai inteligenţi, mai educaţi şi mai puţin motivaţi politic decât economiştii din ţările pe care le vizitează. Realitatea este că liderii economici ai acestor ţări sunt buni, în multe cazuri mai inteligenţi şi mai educaţi decât personalul FMI, care este alcătuit frecvent din foşti studenţi de mâna a treia ai unor universităţi de primă mână”, a afirmat Stiglitz.

Provoacă îngrijorare, pe de altă parte, un document pregătit pentru a fi dezbătut de Comitetul de dezvoltare al BM, în care se subliniază nevoia unei sporiri a fondurilor Băncii, pentru a se face faţă cererilor de credite. “Capacitatea financiară a Băncii Mondiale rămâne un motiv de preocupare. Este posibil ca împrumuturile către numeroase ţări receptoare, care adăpostesc cei mai mulţi dintre săracii lumii, să fie supuse unor constrângeri”, se arată în document.

SUA cer Japoniei şi Europei să facă mai mult pentru economia mondială

Ministrul american al finanţelor, Lawrence Summers, a cerut Japoniei şi Europei să-şi aprofundeze reforma macroeconomică şi structurală, pentru a contribui la realizarea unei reveniri economice mondiale “mai echilibrate şi, astfel, mai durabile”.

Revenirea continuă a economiilor japoneză şi europeană constituie unul din cele trei elemente necesare pentru o creştere economică mondială susţinută, a spus Summers, care s-a întâlnit cu ziariştii în pregătirea întâlnirii miniştrilor finanţelor din ţările Grupului celor 7, care a avut loc la 15 aprilie, la Washington.

În opinia ministrului american, celelalte două elemente sunt fluxul stabil de capital spre ţările cu economie de piaţă în devenire şi instaurarea unui sistem comercial global mai larg şi mai deschis.

Economia Japoniei a arătat în ultima vreme semne pozitive, dar această ţară trebuie “să facă uz de toate instrumentele politicii macroeconomice şi structurale până ce se va asigura o revenire constantă a cererii interne”, a declarat Lawrence Summers. Situaţia Japoniei este mai bună decât cu un an în urmă, dar slăbiciunea economiei rămâne un motiv de preocupare. “Pe scurt, deşi Japonia a adoptat măsuri importante de politică economică, ne aflăm departe de a afirma cu claritate că o revenire susţinută este la îndemână”, a spus ministrul american.

În ceea ce priveşte Europa, Summers a opinat că liderii ţărilor UE trebuie să acţioneze pentru îndeplinirea obiectivelor fixate la întâlnirea la nivel înalt de luna trecută, de la Lisabona, şi anume ridicarea ratei de creştere la 3 % în medie şi crearea a 20 de milioane de noi locuri de muncă.

În privinţa economiei SUA, care în aprilie a intrat în 109-a lună de expansiune neîntreruptă, ministrul finanţelor a avertizat împotriva automulţumirii.

“O parte a puterii evidente a economiei noastre ar putea fi rezultatul unei perioade excepţionale de creştere a dividendelor, care nu este pe deplin justificată de sporul productivităţii muncii şi de evaluările privind nivelul viitor al veniturilor”, a arătat Summers, o opinie similară având şi şeful Oficiului Rezervelor Federale, Alan Greenspan. 

*

Fondul Monetar Internaţional a anunţat previziunile privind perspectivele economiei mondiale în perioada 2000-2001.

Principalele previziuni macro-economice (creştere, inflaţie, şomaj) pentru central şi est europene sunt următoarele:

PIB - Inflaţie - Rata şomajului 

Europa de Est - 3,5 + 2,5 + 4,0 

Croaţia + 2,3 - 2,0 + 2,5 

Estonia + 4,0 - 1,3 + 4,0 

Ungaria + 4,9 + 4,1 + 4,5 

Letonia + 3,6 + 0,8 + 4,0 

Lituania + 5,1 - 3,3 + 2,1 

FYROM + 2,9 + 2,5 + 6,0 

R.Moldova - 8,6 - 5,0 + 2,0 

Polonia + 4,8 + 4,1 + 5,2 

Cehia - 2,3 - 0,5 + 1,6 

România - 5,4 - 3,9 + 1,3 

Rusia - 4,5 + 3,2 + 1,5 

Slovacia + 4,4 + 1,0 + 2,0 

Slovenia + 3,9 + 3,8 + 4,0 

Ucraina - 1,7 - 0,4 + 0,5 

Raportul FMI conţine de asemenea date privind evoluţia preţurilor în anii 1998-1999 şi estimările pentru 2000-2001 pentru aceste ţări.

- 1998 - 1999 - 2000 - 2001 -

Albania +21,0 - + 3,0 + 2,0 

Belarus +73,0 +294,0 +250,0 +148,0 

Bosnia-Herţegovina +10,0 + 5,0 + 3,0 + 3,0

Bulgaria +22,0 - + 7,0 + 3,0

Croaţia + 6,0 + 4,0 + 3,0 + 3,0 

Estonia + 8,0 + 3,0 + 5,0 + 3,0 

Ungaria +14,0 +10,0 + 8,0 + 5,0 

Letonia + 5,0 + 3,0 + 3,0 + 3,0 

Lituania + 5,0 + 1,0 + 2,0 + 2,0 

FYROM - 1,0 - + 3,0 + 2,0 

R.Moldova + 8,0 +39,0 +29,0 +10,0 

Polonia +12,0 + 7,0 + 8,0 + 6,0 

Cehia +11,0 + 2,0 + 4,0 + 5,0 

România +59,0 +46,0 +39,0 +20,0 

Rusia +28,0 +86,0 +20,0 +16,0 

Slovacia + 7,0 +11,0 +10,0 + 6,0 

Slovenia + 8,0 + 6,0 + 6,0 + 4,0 

Ucraina +11,0 +23,0 +23,0 +10,0 

Fondul Monetar Internaţional prevede o creştere a economiei mondiale de 4,2 % pentru anul 2000 şi de 3,9 % pentru 2001.

Pentru G-7 se menţionează o creştere de 3,3 % în 2000 şi de 2,7 % în 2001. Potrivit raportului menţionat, ţările în curs de dezvoltare vor înregistra progrese economice de 5,4 % în 2000 şi de 5,3 % în 2001.

FMI recomandă Rezervei federale americane “să continue să controleze progresiv şi prudent” politica sa monetară, menţionând posibilitatea unei creşteri mai rapide a taxelor, dacă va fi necesar, se arată în documentul citat. Potrivit aceluiaşi raport, SUA vor înregistra o creştere economică de 4,4%, iar zona euro va înregistra, în 2000 şi 2001, o creştere economică de 3,2 %.

 

11. “O zi proastă la bursă” 3

Adevărul este că, şi pentru cei bogaţi, există zile bune şi zile proaste la bursă. Una proastă a fost de curând, iar miliardarii s-au văzut în situaţia de a pierde un teanc de bani. Cum se comportă cei bogaţi când au asemenea ghinioane? Iată cum cred eu că se comportă:

Bill Gates, fondatorul firmei Microsoft, cel mai bogat om din lume, vine acasă de la birou şi soţia sa simte că ceva nu este în regulă.

“Ce s-a întâmplat?”, îl întreabă, în timp ce-i pune în picioare papucii marca Microsoft.

“Azi am pierdut 12,1 de miliarde de dolari”.

“Groaznic”, comentează d-na Gates. “Asta înseamnă că nu mai pot să retapiţez canapeaua din camera de zi ?”

“Nu mai poţi, nu sunt făcut din bani”.

“Dacă pierzi mereu la bursă nu voi mai fi în stare să rearanjez camera de zi”.

“Dacă refaci canapeaua, nu mai rămân decât cu 71 de miliarde”, spune Bill.

“Nu strică să cheltuim câţiva dolari ca să arate bine casa”, replică d-na Gates.

Tocmai atunci sună telefonul. “Este Steve Ballmer, de la Casco Inc. A pierdut 3,7 miliarde de dolari la bursa din Hong Kong”, îi spune Bill soţiei sale.

“Ce mare lucru ?”, comentează d-na Gates. “Spune-i că toţi mai pierdem din când în când, dar mai şi câştigăm. Important este să nu rămânem fără avioanele personale”.

“Steve doreşte să ştie dacă poate să împrumute de la noi vreo două miliarde, ca să-şi repare aleea de la intrarea în vilă”, o informează Gates pe d-na Gates.

Tocmai atunci se aude soneria de la intrare. Este Charles Ergen de la EchoStar, care a pierdut, şi el, un miliard de dolari. Charles are un cal de curse din care vrea să scoată un ban. “Nu vrei să-l cumperi pe câştigătorul viitorului derby din Kentucky ?”, îl întreabă pe Bill.

“Sunt strâmtorat rău de tot”, se scuză Gates. “Nu-mi pot permite nici măcar să angajez încă un avocat care să mă apere în procesul privind legislaţia antitrust”.

Pe chipul lui Ergen apare o umbră de dezamăgire. “Tocmai procesul tău a făcut ca bursa să meargă în jos. Ar fi cazul să-mi dai o mână de ajutor, cumpărându-mi calul”.



2 Sinteză publicată în “Mondorama” nr.89 / 15 aprilie 2000. Reproducere din “International Herald Tribune” 11 aprilie 2000.

Următorul care apare este Henry T. Nicholas, de la Broadcom. El îi spune lui Bill: “Ştiu că nu înseamnă mult pentru tine, dar eu am pierdut ieri 939 milioane de dolari”.

“N-ai motive să fii prea îngrijorat. Nici eu nu mă prezint prea grozav. Intenţionam să-mi restaurez yachtul, dar am de gând să las asta pentru mai târziu, când bursa îşi va reveni”.

“Nu-i vorba de mine, ci de nevastă-mea”, explică Henry. “E speriată rău că va avea o zi în care va trebui să renunţe la multe”.

Gates îi spune: “Henry, mai fă şi tu reduceri la cheltuielile pe vinuri scumpe şi mănâncă salate mai simple. Ascultă, noi lucrăm într-o afacere în care azi eşti sus iar mâine poţi cădea în şanţ. La asta se rezumă de fapt condiţia de miliardar”.

“Dacă pierd un miliard la bursă, crezi că asta îmi va afecta credibilitatea ?”

“Asta n-are nici o importanţă, atâta vreme cât respectul de care te bucuri pe Internet rămâne neştirbit”. 

